
הנדון: יומן שגריר ישראל בפורטוגל
סימוכין: פנייתך אלינו מיום 10.2.23


שלום רב, 
בהמשך לפניותיך שבסימוכין, להלן התייחסותנו:
ביקשת לקבל את יומנו של שגריר ישראל בפורטוגל, לפרק זמן של מעל לשנתיים, מיום 1.1.2021 ועד ליום שליחת המענה לבקשתך. הטיפול בבקשה מצריך כי בטרם מסירתו של היומן, ייבחן היומן המדובר על ידי שורה של גורמי מקצוע במשרדנו, על מנת לבחון את כלל המידע ביומן והאם יש מניעה למוסרו בהתאם לעילות הקבועות בחוק. בדיקה זו נעשית ע"י גורמי מקצוע שונים במשרד, איש איש בתחום אחריותו. בין היתר, מדובר בראש הנציגות עצמו, עובד נוסף בנציגות האחראי על לו"ז ראש הנציגות, עובד המחלקה המדינית הרלוונטית, עובד הלשכה המשפטית, עובד חטיבת הביטחון, עובד אגף תיאום בלשכת מנכ"ל, וכן הממונה על חוק חופש המידע במשרד. בהתאם לרגישות הדברים, מסירת יומני ראשי נציגויות במקרים מסוימים אף דורשת בחינה של גורמי מקצוע נוספים במשרד החוץ, דוגמת נציג האגף האסטרטגי, נציג אגף ארגונים בינלאומיים וכו'. כל אלו הינם מומחי תוכן בעלי פרספקטיבה ומומחיות שונות, ולכן האחד אינו יכול להחליף את האחר. 
בהתאם לכך, הערכת משרד החוץ, המתבססת על ניסיונו הקודם בנושא, היא כי הטיפול בבקשה לקבלת יומן ראש נציגות למשך שנה אחת אורכת כ-130 שעות בממוצע וכרוכה בהסטת עובדים רבים מתפקידם לזמן ממושך. הסטת גורמי משרד רבים מליבת עיסוקם, למשך זמן כה רב, בוודאי עולה כדי הקצאת משאבים בלתי סבירה בהתאם לסעיף 8(1) לחוק חופש המידע, התשנ"ח-1998 (להלן: החוק), ובהתאם לכך אנו דוחים את בקשתך.

בהתאם לסעיף 9 לנוהל מס' 13 בנושא "נוהל מענה לבקשה למסירת יומן" מיום 26.1.2022, אנו מציעים לך לצמצם את בקשתך לנושא מסוים או לפרק זמן שלא יעלה על חודש ימים. 

לצד זאת, ובהתאם להוראות סעיף 11 לחוק, ככל שיתבקש מידע ממוקד מתוך היומן, תיבחן הבקשה לגופה בהתאם לכללים הרגילים הקבועים בחוק. 



בהתאם לסעיף 7(ו) לחוק, הנך רשאי להגיש עתירה נגד החלטה זו בתוך 45 ימים לבית המשפט לעניינים מנהליים בירושלים.                                                                                       

